**OBRAZLOŽENJE**

**1. PRAVNI TEMELJ ZA DONOŠENJE AKTA**

Pravni temelj za donošenje ove Odluke predstavlja odredba članka 149. stavka 3. Zakona o pomorskom dobru i morskim lukama („Narodne novine“ broj 83/23) i članka 39. Statuta Grada Pula-Pola („Službene novine“ Grada Pule, broj: 7/09, 16/09, 12/11, 1/13, 2/18, 2/20, 4/21 i 5/21 - pročišćeni tekst).

**2. OSNOVNA PITANJA KOJA SE UREĐUJU AKTOM**

Predlaže se donošenje Odluke o redu na pomorskom dobru Grada Pula – Pola.

Nakon stupanja na snagu novog Zakona o pomorskom dobru i morskim lukama („Narodne novine“ broj 83/23), predstavničko tijelo jedinice lokalne samouprave dužno je, u svrhu održavanja reda na pomorskom dobru, donijeti Odluku o redu na pomorskom dobru Grada Pula – Pola temeljem prijedloga izvršnog tijela.

Ovom Odlukom o redu na pomorskom dobru Grada Pula - Pola propisuje se red na pomorskom dobru kao cjeloviti sustav mjera i radnji kojima se osigurava zaštita i održavanje pomorskog dobra u općoj upotrebi na području Grada Pula-Pola, a što uključuje:

- način uređenja i korištenja pomorskog dobra u općoj upotrebi za gospodarske i druge svrhe, građenje građevina koje se prema posebnim propisima grade bez građevinske dozvole i glavnog projekta te održavanje reda na pomorskom dobru u općoj upotrebi,

- održavanje čistoće i čuvanje površina pomorskog dobra u općoj upotrebi,

- osiguranje nesmetanog prolaska duž pomorskog dobra,

- mjere za održavanje reda na pomorskom dobru,

- obaveze pravnih i fizičkih osoba,

- prekršajne odredbe.

Održavanje reda na pomorskom dobru financira se iz sredstava za upravljanje pomorskim dobrom koja su prihod jedinice lokalne samouprave i iz vlastitih sredstava jedinice lokalne samouprave odnosno iz sredstava koja su prihod javne ustanove za zaštićene dijelove prirode.

Provedbu i nadzor reda na pomorskom dobru obavljaju pomorski redari koji imaju ovlasti propisane ovom Odlukom, drugim zakonima i propisima kojima se uspostavlja i održava red na pomorskom dobru.

Nacrt prijedloga Odluke o redu na pomorskom dobru Grada Pula – Pola sadržajno je podijeljen kako slijedi:

I. OPĆE ODREDBE : članci 1. i 2.;

II: NAČELA UPRAVLJANJA, PLANIRANJA I ZAŠTITE POMORSKOG DOBRA: članak 3.;

III. NAČIN UREĐENJA I KORIŠTENJA POMORSKOG DOBRA ZA GOSPODARSKE SVRHE: članci 4. – 33.;

IV. GRAĐENJE GRAĐEVINA KOJE SE PREMA POSEBNIM PROPISIMA GRADE BEZ GRAĐEVINSKE DOZVOLE I GLAVNOG PROJEKTA: članci 34. – 39.;

V. ODRŽAVANJE REDA NA POMORSKOM DOBRU U OPĆOJ UPOTREBI: članci 40. – 53.;

VI. ODRŽAVANJE ČISTOĆE I ČUVANJE POVRŠINA POMORSKOG DOBRA U OPĆOJ UPOTREBI: članci 54. – 71.;

VII. OSIGURANJE NESMETANOG PROLASKA DUŽ POMORSKOG DOBRA: članak 72.;

VIII. MJERE ZA ODRŽAVANJE REDA NA POMORSKOM DOBRU: članci 73. – 85.;

IX. PREKRŠAJNE ODREDBE: članci 86. – 88.;

X. PRIJELAZNE I ZAVRŠNE ODREDBE: članci 89. – 90.

**Savjetovanje sa zainteresiranom javnošću**

U skladu s odredbama članka 11. Zakona o pravu na pristup informacijama („Narodne novine“ br. 25/13, 85/15, 69/22) Grad Pula-Pola, pri donošenju Odluke, provodi savjetovanje sa zainteresiranom javnošću s ciljem upoznavanja javnosti s Nacrtom prijedloga Odluke i pribavljanjem mišljenja, primjedbi i prijedloga zainteresirane javnosti, kako bi isti, ukoliko su zakonito i stručno utemeljeni, bili prihvaćeni i u konačnosti ugrađeni u odredbe Odluke.